**Yael**, vlastným menom **Matúš Kolárovský**, (\* 2. december 2000) je slovenský spevák, herec a model. Do povedomia širokej verejnosti sa dostal v roku 2020 vďaka účinkovaniu v seriáli TV Markíza *Pán profesor*, kde si zahral študenta Hassana Amira, zanieteného futbalistu. Medzi jeho najvýznamnejšie hudobné úspechy patrí spolupráca na skladbe „Vďaka ti" od Puerta, ktorá presiahla hranicu 18 miliónov zhliadnutí na YouTube. Na konte má spolupráce s umelcami ako Kali, Tina, Majk Spirit, Dominika Mirgová, Ronie, Nela Pocisková, či Puerto. Jeho debutové EP *BAY B* vyšlo v apríli 2022 vo vydavateľstve Illuminate. Presadil sa i vo svete modelingu, spolupracoval napríklad s módnym domom Valentino. Je otcom dcéry speváčky Veroniky Nízlovej zo zoskupenia Twiins.

Životopis
---------

Vyrastal v Petržalke. Jeho otec Rahim pochádza z Južnej Afriky z Kapského Mesta, mama z bratislavskej Petržalky. Má troch súrodencov, brata Oskara a sestry Miu a Lujzu. Už popri štúdiu na gymnáziu sa venoval modelingu, hudbe, boxu a natáčaniu. Navštevoval päťročné bilingválne nemecké gymnázium v Bratislave, kde bol podmienečne vylúčený kvôli modelingu a maturitu si tak dokončil na inom gymnáziu. S modelingom začal už v sedemnástich rokoch. 
K modelingu sa dostal cez ponuku fotografa, ktorý ho oslovil vďaka jeho exotickému vzhľadu. 
Počas letných prázdnin po druhom ročníku strednej školy ho oslovil dizajnér Pavol Dendis s ponukou nafotiť lookbook k jednej z jeho prvých kolekcií, ktorú následne prezentoval na Fashion Live v Bratislave. Po generálke dostal ponuku od majiteľa jednej agentúry, od ktorého dostal prvú zmluvu. Svoju prvú kampaň nafotil pre United Colors of Benetton. Je registrovaný v agentúre vo viacerých krajinách Európy a bol už súčasťou reklamy talianskej módnej značky Valentino.

V seriáli *Pán profesor* takisto začal hrať, keď ešte navštevoval gymnázium. Svoju úlohu dostal po tom, čo ho objavili na Instagrame.

Samotný pseudonym Yael je izraelského pôvodu. Rovnaký význam má aj jeho civilné meno Matúš, čo v hebrejskom preklade znamená Boží dar.

Hudbe sa venuje už od roku 2017. Svoju hudobnú kariéru začínal v rapovom zoskupení Yinyoung spolu s Dominkom Sabotom. V septembri 2020 sa vydal na sólovú kariéru. Svoju debutovú sólovú skladbu „Made of Gold" vydal v januári 2021. V marci spolu s Puertom prespievali svetový latino hit „Dákiti" od dvojce Bad Bunny a Jhay Cortez, ktorému dali názov „Vďaka ti". Coververzia dosiahla na sociálnych sieťach za relatívne krátky čas enormný úspech. Na popud fanúšikov sa rozhodli vydať aj jej akustickú verziu. Krátko po začiatku kariéry ho cover vystrelil medzi najpočúvanejších Slovákov v rebríčku na Spotify. Videoklip získal za mesiac viac ako pol milióna zhliadnutí a v súčasnosti má viac ako 18 miliónov zhliadnutí na YouTube. Nasledovali single „Cartoons & Movies", „Starší", „Gelato" a „S tebou" v spolupráci s Erikou Rein V auguste spolu s Martinom Klinčúchom alias Neiru naspieval pieseň k tretej sérii seriálu *Pán profesor* s názvom „Rosetta Stone". V tom istom roku vyšli single „Zvesť" a „Víťaz".

Vo februári 2022 vydal singel „My". V marci uverejnil videosnippet z pripravovaného EP. Na konci videa uverejnil aj dátumy a miesta plánovaného turné *YAEL TOUR*, ktoré sa uskutočnilo v máji a júni na piatich zastávkach naprieč Slovenskom. Jeho debutové EP *BAY B* vyšlo následne v apríli vo vydavateľstve Illuminate. Nahrávka obsahuje 6 skladieb vrátane jednej bonusovej – akustickej verzie skladby „My". Pod mix a master EP sa podpísala produkcia Dvatritridva v zastúpení hudobných producentov Martina Šrámeka alias Maxa, Adriána Líšku a Mateja Mikloša. Spolu s vydaním EP vyšiel aj videoklip k singlu „Blízko", ktorý možno považovať za nosnú skladbu celého EP najmä kvôli tomu, že udáva hudobný žáner a melodický charakter celého EP.

V júni vystúpil spolu s Martinom Klinčúchom a Tinou na SOWA 2022. Počas roka vydal viacero singlov: „Neverím", „TYAJA" s Luciou Almaksus a hosťoval aj na duete s Nelou Pociskovou v energickej tanečnej skladbe „Magnet".

Na jeseň účinkoval v 7. sérii markizáckej šou *Tvoja tvár znie povedome*.

Okrem toho sa v roku 2022 predstavil aj v ringu na druhom turnaji Fight Night Challenge, kde v boxe porazil Janyho Landla.

V januári 2023 vydal singel „Už navždy". V klipe si zahrali raper Tommy Kotty, influencerka Rachelka, ale aj Veronika Nízlová s dcérou Neou.
Od 6. októbra moderoval talkshow *Friendzone* na Dobrom rádiu.
V novembri zverejnil na sociálnej sieti otvorenú výpoveď, kde sa priznal k závislosti na omamných látkach.

Filmografia
-----------

### Televízia

* 2020: *Pán profesor* (TV seriál) (študent Hassan Amir)
* 2021: *Tvoja tvár znie povedome* (6. séria, 5. kolo)
* 2021: *Milujem Slovensko* (10. séria, 8. epizóda)
* 2022: *Chart Show* (7. séria, 2. epizóda)
* 2022: *Tvoja tvár znie povedome* (7. séria)
* 2023: *Neskoro večer* (18. séria, 14. epizóda)

Diskografia
-----------

* 2022: *BAY B* (EP)

### Single (výber)

* 2021: „Made of Gold"
* 2021: „Cartoons & Movies"
* 2021: „Starší"
* 2021: „Gelato"
* 2021: „S tebou" (feat. Erika Rein)
* 2021: „Zvesť"
* 2021: „Víťaz"
* 2022: „Top boy"
* 2022: „MY"
* 2022: „Sen" (feat. Tina)
* 2022: „MY" (Acoustic Version)
* 2022: „Ona"
* 2022: „Blízko"
* 2022: „High As F\*\*k"
* 2022: „Neverím"
* 2022: „Čas"
* 2023: „Bvlgari"
* 2023: „Plameň"
* 2023: „Neni za čo" (feat. Kali)

### Skladby umiestnené v rebríčkoch

| Rok | Pieseň | Umiestnenie v rebríčkoch | Album |
| --- | --- | --- | --- |
| SK RADIO TOP 100 | SK RADIO TOP 50 SK  | SK  SINGLES DIGITAL TOP 100  | SKSINGLES DIGITAL TOP 50  |
| 2023 | „Princezná" (Yael & Ronie) | — | 31 | 23 | 15 | — |
|

Ocenenia
--------

| Rok | Nominovaná práca | Ocenenie | Kategória | Výsledok |
| --- | --- | --- | --- | --- |
| 2021 | Yael | Ruka Hore Awards | Objav roka | Víťaz |
| 2023 | The Curly Simon, Yael a Katarzia – „Choď už domov" | Radio\_Head Awards 2022 | Skladba roka | Nominácia |

Referencie
----------

1. 1 2 3 4 5   *Matúš Kolárovský alias Yael: Bulvár dovolil verejnosti, aby na mňa ukazovala prstom a súdila ma (Rozhovor)* [online]. refresher.sk, 2022-04-10, [cit. 2024-03-19]. Dostupné online.
2. 1 2   *Yael a Víťaz: Mladý spevák v novinke poukazuje na samotu a depresiu* [online]. news.rukahore.sk, 2021-11-25, [cit. 2024-03-19]. Dostupné online.
3. 1 2 3   *Matúš Kolárovský prezradil, prečo neplánuje ísť na vysokú školu a ako sa mu hralo v Pánovi profesorovi* [online]. refresher.sk, 2021-11-08, [cit. 2024-03-19]. Dostupné online.
4. ↑   *Matúš Kolárovský alias Yael vydáva debutový videoklip Made of Gold* [online]. hudba.zoznam.sk, 2021-01-26, [cit. 2024-03-19]. Dostupné online.
5. 1 2   *Herec z Pána profesora je nový rapový talent. Hovorí si Yael, stretol sa s Wizom Khalifom a inšpiruje ho Biblia* [online]. refresher.sk, 2021-02-28, [cit. 2024-03-19]. Dostupné online.
6. ↑   *Puerto a Yael prespievali svetový latino hit Dákiti. Pozrite si videoklip Vďaka ti* [online]. hudba.zoznam.sk, 2021-03-25, [cit. 2024-03-19]. Dostupné online.
7. ↑   *Puerto a Yael zverejnili akustickú verziu piesne Vďaka Ti* [online]. hudba.zoznam.sk, 2021-05-15, [cit. 2024-03-19]. Dostupné online.
8. ↑   *Yael novinkou ‚Ona‘ spúšťa predpredaj EP ‚BAY B‘, ktoré kúpiš len u nás!* [online]. news.rukahore.sk, 2022-04-04, [cit. 2024-03-19]. Dostupné online.
9. ↑   *Yael vydáva EP Bay B. Uvádza ho novým singlom Blízko* [online]. hudba.zoznam.sk, 2022-04-18, [cit. 2024-03-19]. Dostupné online.
10. 1 2   *Yael v novom singli vstáva z hrobu. Vo videoklipe opäť drží v náručí dcéru, zahrala si aj Veronika Nízlová* [online]. refresher.sk, 2023-11-15, [cit. 2023-01-20]. Dostupné online.
11. ↑   *Matúš Kolárovský má novú prácu: Zlákala ho úplne nová profesia* [online]. odzadu.startitup.sk, 2023-10-05, [cit. 2024-03-19]. Dostupné online.
12. ↑   *Yael sa priznal k drogovej závislosti. So slzami opísal najťažšie obdobie slávy a turbulentný vzťah so svojou ex* [online]. refresher.sk, 2023-11-15, [cit. 2024-03-19]. Dostupné online.
13. ↑  Vrcholové pozície singlov Yaela v rebríčku TOP 50 najhranejších domácich singlov v slovenských rádiách:

	* *Princezná – Yael & Ronie* [online]. ČNS IFPI, [cit. 2023-09-17]. Dostupné online.
14. ↑  Vrcholové pozície singlov Yaela v rebríčku TOP 100 digitálnych singlov na Slovensku:

	* *Princezná – Yael & Ronie* [online]. ČNS IFPI, [cit. 2023-09-17]. Dostupné online.
15. ↑  Vrcholové pozície singlov Yaela v rebríčku TOP 50 digitálnych domácich singlov na Slovensku:

	* *Princezná – Yael & Ronie* [online]. ČNS IFPI, [cit. 2023-09-17]. Dostupné online.

Externé odkazy
--------------

* Yael na Discogs
* Matúš Kolárovský-Yael v Česko-Slovenskej filmovej databáze